|  |
| --- |
| **IZVJEŠĆE O PROVEDENOM SAVJETOVANJU SA ZAINTERESIRANOM JAVNOŠĆU** |
| Naziv akta o kojem je savjetovanje provedeno: Nacrt prijedloga izmjene Programa javnih potreba u predškolskom odgoju i obrazovanju te skrbi o djeci rane i predškolske dobi Grada Rijeke za pedagošku 2020./2021. godinu. |
| Vrijeme trajanja savjetovanja: Savjetovanje je provedeno u trajanju od 30 dana odnosno od 28. listopada do 27. studenog 2020. godine. |
| Cilj i glavne teme savjetovanja | Osnovni cilj savjetovanja bio je dobivanje povratnih informacija od zainteresirane javnosti u svezi predloženih izmjena Programa javnih potreba u predškolskom odgoju i obrazovanju te skrbi o djeci rane i predškolske dobi Grada Rijeke za pedagošku 2020./2021. godinu. |

U razdoblju provedbe savjetovanja sa zainteresiranom javnošću pristiglo je ukupno 34 primjedbi odnosno prijedloga te se u nastavku sve primjedbe/prijedlozi iznose redoslijedom kojim su zaprimljeni.

|  |  |  |  |
| --- | --- | --- | --- |
| Red. broj | Naziv dionika (pojedinac, organizacija, institucija) | Članak na koji se odnosi primjedba/prijedlog | Tekst primjedbe/prijedloga |
| 1. | Pojedinac  | Daju se načelne primjedbe/prijedlozi | Kao roditelj dvoje djece vrtićke dobi smatram da izmjena ovog programa i djelomično sufinanciranje dječjih vrtića nije u redu. Naime iako razumijem probleme ekonomske krize uzrokovane Korona virusom djeca bi trebala biti zadnja skupina na kojoj se poduzimaju mjere štednje. Ukoliko je ovakva izmjena neophodna za ekonomsku održivost grada Rijeke smatram da bi teret izmjene trebali podnositi svi vrtići jednako, uključujući državne i privatne. Ekonomskom krizom nije pogođena samo država, gradovi i općine kao institucije već i sami građani. To znači da građanima također neće biti lako izdvojiti 500 kuna mjesečno više za vrtić u pedagoškoj godini 2020/2021. Građani koji su upisali svoju djecu u privatne vrtiće "drugih osnivača" to nisu učinili jer su to građani veće platežne moći pa su mogli birati. To su učinili iz razloga što im država i grad nisu omogućili dovoljan broj državnih vrtića adekvatan broju djece vrtićke dobi.Molim vas da moja primjedba i prijedlog budu uvaženi!  |
| 2. | Alma TopalovićMarko AndričevićPojedinac (1)Pojedinac (2)Ana ZukićAna Sunko GlažarTihana Pušić | Daju se načelne primjedbe/prijedlozi | Kao roditelji upravo smo upoznati sa činjenicom da Grad Rijeka namjerava smanjiti sufinanciranje dječjih vrtića koji nisu u vlasništvu Grada Rijeke.Uručen nam je dopis Grada Rijeke naslovljen na Dječje vrtiće drugih osnivača pa nakon što smo istoga kao roditelji pročitali iskazujemo zabrinutost i razočarenje koje moramo javno podijeliti.Prije svega Grad Rijeka se hvali epitetom PRIJATELJ DJECE. Postavljamo pitanje koji to prijatelj djece svoje prijatelje diskriminira i smanjuje potporu roditeljima, a to opravdava korona virusom i lošom ekonomskom situacijom. Prijatelj pomaže i uskače u teškim vremena i daje podršku.Upravo taj GRAD PRIJATELJ DJECE od nas roditelja koji smo mahom zaposlene osobe dobiva sredstva od poreza i prireza, od svih nas roditelja koji smo poduzetnici prihode od spomeničkih renti i svih drugih davanja, a sve kako bi Korzo i Titov trg i sve službe koje tamo rade imale plaće i funkcionirale. Da li se njima pod istim kriterijima smanjuje plaća zbog korone?Mi roditelji upoznati smo kako će isti taj GRAD PRIJATELJ DJECE, dodatno sufinacirati ugostitelje i druge djelatnosti, a uzeti nama roditeljima koji imamo djecu u privatnim vrtićima.Zanima nas koliki je to iznos koji će GRAD PRIJATELJ DJECE uštediti na našoj djeci da bi opravdao takvu diskriminaciju naše djece i nas kao roditelja koji to moramo platiti. Da li je to financijski udar na nas kao roditelje zbog toga što nismo upisali ili nismo mogli upisati djecu u vrtiće Grada Rijeke ili je to udar i obračun sa privatnim vrtićima preko naših leđa jer mi to u konačnici moramo platiti. Tko će nama nadoknaditi taj trošak??Postavljamo pitanje da li država ili koja druga jedinica lokalne samouprave to radi jer prema našim saznanjima neke Općine u Riječkom prstenu još i povećavaju sufinanciranje jer su roditelju u poteškoćama, a nismo upoznati da bilo koji drugi grad smanjuje sredstva namijenjena djeci.Teško je vjerovati da su u proračunu rupu napravila naša djeca koja su budućnost ovog grada i postavljamo pitanje zašto bi ona bila diskriminirana, a mi kao roditelji kažnjeni zbog nečega što nije naša krivnja.Oštro prosvjedujemo zbog namjere Grada Rijeke i kao roditelji poduzet ćemo sve mjere koje budemo mogli kako bi zaštitili našu djecu jer su nama naša djeca na prvom mjestu, a trebala bi biti i GRADU PRIJATELJU DJECE! |
| 3.  | Corinna Miošić | Daju se načelne primjedbe/prijedlozi | Majka sam jednog djeteta vrtićke dobi i drugo koje je na putu. Dobila sam obavijest da po prijedlogu Odjela gradske uprave za odgoj i školstvo grada Rijeke je predloženo da se smanji subvencija za privatne vrtiće u iznosu od 400kn.Kako mi dijete pohađa upravo privatni vrtić to znači ukoliko se prijedlog usvoji da će se cijena vrtića povećati sa dosadašnjih 720kn na novih 1120 kn. Ovim putem ulažem primjedbu vezanu za povećanje cijene jer ono je neopravdano. Naime grad Rijeka već godinama nema mjesta u gradskim vrtićima te se zna da se mjesto čeka i 2 godine, tu u spas dolaze privatni vrtići koji primaju sve one koji nisu upali u državne vrtice a takvih je puno i daju mogucnost roditeljima za rad. Pa iz tog razloga privatni vrtici nisu lukzus bogatih i njihova volja vec su nužno potrebni ovom gradu jer bez vrtickih usluga roditelji nece moci raditi a samim time nece tko imati puniti iovako jadana proracun grada Rijeke.Nazaloste ne mogu se oteti dojmu da je netko uopće predložio da se proračun pokušava spasiti na grbači nas roditelja i djece koja su budućnost ovoga grada. Nadam se da će se naći novca za našu djecu kao što se našlo za Galeba. |
| 4. | Lea Šimić | Daju se načelne primjedbe/prijedlozi | S obzirom na Vaš prijedlog smanjenja subvencija za roditelje čija djeca pohađaju vrtiće privatnih osnivača smatram kao roditelj troje djece ovu mjeru jako neučinkovitom i sramotnom. U ovo doba pandemije nitko nema mogućnosti prevelike manipulacije kućanskim troškovima s obzirom na protekli lockdown i moguće buduće posljedice same pandemije. Grad Rijeka, ''grad prijatelj djece'' nije u mogućnosti osigurati svoj djeci s potrebom pohađanja vrtića mjesta u gradskim vrtićima te stoga neopravdano dizanje cijena je neprihvatljivo. Na ovaj način se diskriminiraju djeca koja nisu mogla dobiti svoje mjesto u gradskom vrtiću. Ionako su u Gradu Rijeci cijene vrtićkih i jasličkih programa bezobrazno skupe nasuprot drugih većih gradova u RH. Neupitno je da ta mjera neće pridonijeti (s obzirom da se radi oko cca 500 dječice) značajnoj uštedi u proračunu, a izazvat će lavinu negativnih reakcija.Ljubazno Vas molim da prije usvajanja dobro razmislite i izračunate jel ova ušteda na dječici vrijedna gubitka ugleda grada Rijeke kao institucije i prijatelja djece. Vjerujemo da postoji prostor za veće uštede na manje bitnim stavkama gradskog proračuna, pregledajte ga još jednom. |
| 5. | Miodrag Vojvodić | Daju se načelne primjedbe/prijedlozi | Mišljenja sam da grad Rijeka ne bi trebao, bez obzira na recesiju koju uzrokuje Covid 19 pandemija, štediti na djeci predškolske i školske dobi. Ne slažem se oko zakona u cjelini. |
| 6. | Milan Kovačević | Daju se načelne primjedbe/prijedlozi | Nigdje u javnom prijedlogu ne piše jasno i transparentno ono što pokušavate promijeniti, a to je – povećati nama roditeljima, kojima djeca idu u privatne vrtiće, mjesečne troškove vrtića za… navodno 450 kn?? Šta ne moraju vaši javni dokumenti biti transparentni i jasni? Drugo, nakon što smo vidjeli vaš dopis ravnateljici vrtića, nigdje ne vidimo prijedlog smanjenja broja radnika u Gradu Rijeci, niti smanjenje plaća zaposlenika u Gradu – zbog činjenice da zbog krize uvjetovane pandemijom sigurno imate i manje posla? Možete nam to objasniti?Ali vidimo da ste odlučili proračun napuniti novcem roditelja čija se djeca nisu uspjela upisati u gradske vrtiće i roditelja koji već plaćaju vrtiće duplo ili više od njihovih sugrađana?? Diskriminacija? Naš prijedlog je da odustanete od ideje smanjenja sufinanciranja navodno zbog korona krize jer je protivna zdravom razumu, jer smo i mi, roditelji djece iz privatnih vrtića pogođeni korona krizom!!! Naša djeca su usred godine (teške poslovne i privatne godine za svih), nakon prilagodbi, napokon sretna sa svojim odgajateljicama i prijateljima u vrtiću. Što želite od nas? Da ih ispišemo jer nemamo za platiti??Ovo je očigledno ideja nekoga tko nema dijete u predškolskoj ustanovi i tko je zaboravio (ili niti ne zna, što je onda tužno) koliko truda se uloži u ne-stvaranje traume kod prvog odvajanja djeteta od roditelja. Da li ćete ponuditi nekakvu alternativu za ovakvu diskriminaciju nas, roditelja djece iz privatnih vrtića? Meni se čini da se iz dana u dan zaboravlja činjenica da institucija Grada postoji zbog građana, a ne obrnuto. Vi biste trebali nama olakšavati život u vrijeme najveće zdravstvene krize ovog doba, a ne nam ga dodatno zagorčavati, zar ne? Ili vi mislite da se institucija Grada mora održavati i "preko leđa" djece tog istog grada?Zgroženi smo i u šoku što uopće moramo ovo pisati, zgroženi smo što ste se negdje u svom uredu dogovorili da je ovo dobra ideja i što vas apsolutno nije briga za nas i našu djecu, te vas još jednom pozivamo na zdrav razum i razmatranje neke druge uštede u proračunu koja ne uključuje naše najmlađe i najosjetljivije.Ne mogu komentirati POJEDINI članak jer niste jasno u ovom Prijedlogu objasnili da se cijena vrtića za djecu u vrtićima kojima Grad nije osnivač povećava za 450 kn na teret roditelja!!! |
| 7. | Pojedinac (1)Sara JugoLada Perović | Daju se načelne primjedbe/prijedlozi | Neka subvencije ostanu kako je, štedite na nekim drugim stvarima a ne na djeci. Zato sto je Rijeka grad prijatelja djece, Zato jer nam Grad nije omogućio da upišemo djecu u gradski vrtić, zato sto dodatno sufinancirate ugostitelje i druge djelatnosti, zato sto imamo najveće prireze u Hrvatskoj kao i najskuplji vrtić. zato sto obližnje općine, koje većinom imaju prirez 0%, istovremeno imaju ili besplatan vrtić (npr. Volosko, Opatija…) ili povećavaju sufinanciranje jer su roditelju u poteškoćama. zato sto nam se istovremeno dižu fiksna mjesečna davanja, skuplja nam je voda, plin, struja, komunalna davanja. Zato što ćemo biti prisiljeni odseliti se iz Hrvatske! |
| 8. | Doris Griguljak | Daju se načelne primjedbe/prijedlozi | Ova odluka je ponižavajuća za sve roditelje koji nisu uspjeli upisati djecu u gradske vrtiće. Naravno ne svojom krivicom već krivicom grada Rijeke i upravom koja nije razmišljala o dovoljnom kapacitetu za svu djecu. Zato smatram da se ne smije dirati cijena vrtića "drugih osnivača". Sramotna odluka za jedan grad!!Primjedba na odluku o smanjenju subvencije.Zar nisu sva djeca ista??Zar nemaju sva djeca ista prava?? Uskaćujete im pravo na djetinjstvo i druženje, etiketirate ih.!! "Vaša djeca" imaju prava biti djeca a "naša djeca" su višak?? Poduzeti ćemo sve ali baš sve što treba da i "naša djeca" imaju ista pravila kao i "Vaša". Sramota!!!! |
| 9. | Morena | Daju se načelne primjedbe/prijedlozi | Protivim se smanjivanju subvencija privatnih djecjih vrtica. Vjerujem da ce se Rijeka (gradani, roditelji, bake i djedovi…) dignuti na noge radi ovakvih prijedloga i dokazati da smo grad koji voli djecu. Ovakvi prijedlozi su sramota za one na vrhu i stvarno se nadam da ce uskoro doci do promjene na celu grada.Borimo se za djecu i njihovu budućnost! Za njihov razvoj i obrazovanje! |
| 10. | Nina Šafer | Daju se načelne primjedbe/prijedlozi | Grad Rijeka se naziva prijateljem djece, A taj isti Grad nam nije omogućio da upišemo djecu u gradski vrtić, cekamo godinama za mjesto u vrticu, a vi pritom dodatno sufinancirate ugostitelje i druge djelatnosti, imamo najveće prireze u Hrvatskoj kao i najskuplji vrtić.Obližnje općine, koje većinom imaju prirez 0%, istovremeno imaju ili besplatan vrtić (npr. Volosko, Opatija…) ili povećavaju sufinanciranje jer su roditelju u poteškoćama. Istovremeno se dižu fiksna mjesečna davanja, skuplja nam je voda, plin, struja, komunalna davanja. Prisiljeni smo odseliti se iz Hrvatske! Gulite nam kožu, a jednako kao sto vi nemate razumijevanje prema nama, nemaju niti nasi poslodavci. Ne trudite se na porastu nataliteta, ne trudite se kao sto se mi trudimo svojim radom puniti gradski proračun da nam nešto vise pružite. Ne trudite se da uzivamo u roditeljstvu! Sramotno je da mi Riječani za novorođeno dijete dobivamo 1500 kn, dok nama najbliže općine i gradovi davaju po 10000 kn. Šutimo i trpimo cijelo vrijeme, dok vi nas novac spremate u vlastite djepove, ali postoje granice. Vrijeme kada ćemo reci DOSTA. Pogledajte statistike u zadnjih par godina, pogledajte koliko je radno sposobnih ljudi otišlo za boljim životom, budite svjesni da ćete ovaj grad isprazniti do kraja od mladog stanovništva, te će te pritom ostati bez ljudi koji zarađuju za vaše place. Pa se i dalje možete hvaliti kako sređujte Grad zbog EPK, kako vam je bitniji “GALEB “ i ostale nebuloze u koje trošite nas novac. Svaka vaša kriva odluka prelijeva se preko nas običnih građana, malih ljudi koji samo žele živjeti, raditi i napredovati u normalnoj okolini. Mi se borimo sa pandemijom jednako kao i vi, mi smo ti koji se brinemo za starije jednako kao i za djecu, koji svojim ponašanjem pokušavamo zaštititi okolinu oko sebe, pomoći nemoćnima, ali dok nama povećavate troškove bitne za život i ti isti oko nas će patiti i živjeti u još većoj neimaštini. Odrekli smo se svog životnog zadovoljstva da svi zajedno izvučemo živu glavu zbog ove pandemije, stoga vas molimo da svoje krive financijske odluke ne prebacujete na nasa leđa. Ne zaboravite da na privatne vrtiće i njihove rashode ne možete utjecati jer i ti ljudi u tim ustanovama su ljudi koji žive od svoje place, koji svojim trudom, radom i voljom čuvaju i veliku brigu vode za našu djecu! Probajte 24h provesti samo sa 1 djetetom, a onda se zamislite u grupi od 15-20 djece. Stavite se u njihovu kožu i probajte shvatiti koliko je taj posao zahtjevan i odgovoran! Onaj tko nema djece to ne može niti razumijeti. Iskazujem veliko nezadovoljstvo te se nadam da ćete se osvjestiti u svom naumu! |
| 11. | Marija Štimac Tomazini | Daju se načelne primjedbe/prijedlozi | Prijedlog smanjenja iznosa sufinanciranja ekonomske cijene vrtića drugih osnivača je neprihvatljiv. Korona kriza nije pogodila samo Grad već i njegove građane (ujedno i roditelje njegovih najmlađih građana) i rebalansiranje financijske sheme Grada nauštrb najosjetljivijih kategorija pokazatelj je dubinskog nerazumijevanja potreba radno najaktivnijih Riječana.Posegnete u druge domene, ima ih nepotrebnih i samo sebi dostatnih na pretek! |
| 12. | Pojedinac | Daju se načelne primjedbe/prijedlozi | U vrijeme kada mnogi roditelji imaju smanjena primanja zbog loše ekonomske situacije, krajnje je neosjetljivo povećavati cijene vrtića bez da su prije toga napravljeni veliki rezovi na stvarima koje nisu osnovne potrebe, a vrtić zaposlenim roditeljima to svakako je!Pitam se kako se to sve slaže sa pronatalitetnom politikom i koju poruku roditeljima želite poslati.Sufinanciranje vrtića od strane osnivača treba povećavati do mjere da vrtići budu potpuno besplatni za sve roditelje sa prosječnim ili ispodprosječnim primanjima, a nikako smanjiti sufinanciranje. |
| 13. | Dragana Gregović | Daju se načelne primjedbe/prijedlozi | Mijenjanjem programa u predškolstvu za 2020./2021. u otpočetoj godini pokazujete da ne razumijete u kakvoj situaciji se nalaze građani vašeg grada koji zbog pandemije neće biti u mogućnosti plaćati navedene uvećane iznose i iz istog razloga biti će primorani ispisati dijete iz vrtića i biti kući.Primjedba na izmjenu programa javnih potreba za 1.siječnja 2020.!Realnost je da je moje dijete ove godine krenulo u vrtić, da je bio više bolestan nego zdrav, kako to ide kad djeca i krenu u vrtić, da ne spominjem sve situacije uloge odgovornih građana (mene i supruga) u kojima ne šaljemo dijete na svoju ruku u vrtić zbog pandemije i sve to na kraju plaćamo po istoj cijeni, da bi na kraju došla jedna ovakva odluka. I da, revoltirani smo jer nastojimo platiti sve naše obaveze, neovisno o našoj financijskoj situaciji i činjenici da samo suprug radi, a moje zapošljavanje je upitno s obzirom na trenutnu situaciju s koronavirusom i ne znam hoću li poslati dijete u vrtić ili neću i tako iz dana u dan, a vi svojim dizanjem cijena očito nastojite pokopati bilo kakav pokušaj uspostavljanja kakvog-takvog normalnog stanja!Žalosno je da mjera koja je očito dobra se mijenja u najgorem mogućem trenutku. Ovakve odluke se donose prije početka godine za koju su predviđena i sigurno ne u ovakvom trenutku. |
| 14. | Darko Perić | Daju se načelne primjedbe/prijedlozi | Ne dizati cjene postojećim vrtićima kojih očigledno nedostaje , samim time smanjuje se i mogućnost imati djecu jer poslovi ne toleriraju ostanak kod kuce. Time se narušava egziszencija mladih parova ,i imamo dramatičan pad nataliteta.Porebno je pomoći mladim parovima , stimulirati ih na djecu, izgraditi vrtiće da zadovolje kapacitete .. |
| 15. | Pojedinac (1)Pojedinac (2) | Daju se načelne primjedbe/prijedlozi | Otvorite još gradskih vrtića da možete zbrinuti svu djecu, u tom slučaju možete potpuno ukinuti financiranje privatnih vrtića. Ali ne usred godine vec prije upisa, da su roditelji u 5mj svjesni koja ce im bi davanja za tekuću "školsku" godinu.Rijeka se deklarira kao grad prijatelja djece. Idemo u privatni vrtić jer nam Grad nije omogućio da upišemo djecu u gradski vrtić. Dodatno se sufinanciraju ugostitelji i druge djelatnosti a mi roditelji koji radimo u tim djelatnostima moramo plaćati 100% skuplje vrtić koji je ujedno već i sada među najskupljima u Hrvatskoj. Također, imamo najveće prireze u Hrvatskoj, obližnje općine, koje većinom imaju prirez 0%, istovremeno imaju ili besplatan vrtić (npr. Volosko, Opatija…) ili povećavaju sufinanciranje jer su roditelju u poteškoćama. Istovremeno nam se dižu fiksna mjesečna davanja, skuplja nam je voda, plin, struja, komunalna davanja. Da bi radili djeca nam moraju ići u vrtić, ne možemo raditi samo za davanja, biti ćemo prisiljeni odseliti se iz Hrvatske! |
| 16. | Pojedinac | Daju se načelne primjedbe/prijedlozi | Da li je to financijski udar na nas kao roditelje zbog toga što nismo upisali ili nismo mogli upisati djecu u vrtiće Grada Rijeke ili je to udar i obračun sa privatnim vrtićima preko naših leđa jer mi to u konačnici moramo platiti. Tko će nama nadoknaditi taj trošak? Zanima nas koliki je to iznos koji će GRAD PRIJATELJ DJECE uštediti na našoj djeci da bi opravdao takvu diskriminaciju naše djece i nas kao roditelja koji to moramo platiti. Postavljamo pitanje da li država ili koja druga jedinica lokalne samouprave to radi jer prema našim saznanjima neke Općine u Riječkom prstenu još i povećavaju sufinanciranje jer su roditelju u poteškoćama, a nismo upoznati da bilo koji drugi grad smanjuje sredstva namijenjena djeci. |
| 17. | Sead Pašić | Daju se načelne primjedbe/prijedlozi | Uzmemo u obzir da se u gradu troši novac za raznovrsne projekte koji su dugoročno obične slijepe ulice. Netko se sada opet sjetio da treba utjerati novac od onih koji nemaju drugi izbor nego odvesti djecu u vrtić ili prestati raditi.Dizanjem udjela koji roditelji privatnih vrtića prisustvuju u vrijeme COVIDa smatram podlim pristupom koji samo antagonizira mlado radno stanovništvo koje pridonosi proračunu grada. Ja zasigurno ću gledati opcije kako naštetiti trenutnoj vlasti grada da izgube na slijedećim izborima, time što ću pokušati uvjetiti moju širu obitelj i prijatelje da glasaju za opciju koja je protivna ovom prijedlogu.Ovakve SOCIJALE političare koje sada imamo treba udariti tamo gdje ih najviše boli: na izborima. Ponavljam još jednom, širite u obiteljima i svome društvu istinu tko su ovi socijalni gradski vjećnici, tako da im do slijedećih izbora popularnost dramatično padne. Aludiranje na njihovu moralnost ili pristojnost nema nikakvog smisla. |
| 18. | Ernest Perić | Daju se načelne primjedbe/prijedlozi | Načelno sam mišljenja da vrtiće drugih osnivača ne bi trebalo zakinuti u odnosu na vrtiće čiji je osnivač Grad Rijeka te da bi trebalo pronaći načina da se svoj djeci omogući ista cijena vrtića bez obzira na osnivača, odnosno da bi svi vrtići u Gradu Rijeci trebali preuzeti isti teret trenutne situacije. Nadalje, iz teksta Obrazloženja Nacrta Izmjena razvidno je da neće svi vrtići drugih osnivača dobiti isti iznos (950,00 kn) već se ostavlja mogućnost da se Aneksom ugovora pojedinačno ugovori iznos. Stoga bi bilo nužno apsolutno izjednačiti iznos sufinanciranja za sve vrtiće drugih osnivača ili transparentno objaviti iznose sufinanciranja svakog pojedinog vrtića drugih osnivača uz obrazloženje odstupanja od određenih 950,00 kn, a sve kako bi se izbjegla mogućnost diskriminacije pojedinih vrtića po bilo kojoj osnovi. |
| 19. | Elena Jakominić | Daju se načelne primjedbe/prijedlozi | Ako ja i suprug kao građani Rijeke plaćamo porez i prirez porezu, ono što očekujemo je, da se kod davanja potpora i subvenicja mene kao građanina Rijeke koji silom slučaja ne koristi usluge Vrtića Rijeka ne diskriminira na način da građaninu koji je uspio upisati djete u gradski vrtić platite 497 kuna više.Moje djete je sad zadnja godina vrtića. Krenulo je s 2 godine u vrtić. Sad ima 6. Nisam bila diskriminirana kao korisnik vrtića drugog osnivača cijelu jednu (1) godinu.Ovo će na kraju biti politička odluka. Da li vam se isplati u gradu gdje izađe 12000 gladača izgubiti 1000 glasača? Da li su vam matematičke računice tu točne ili ste koristili matematičkog stručnjaka koji vam je izračunao da će vrtić za nas iz druge kaste poskupiti 20-33 posto. Voljela bi upoznati tog matematičkog i marketinškog stručnjakaPrimjedva na dio koji se odnosi na sufinanciranje vrtića drugih osnivača od 950,00 kuna.U najmanju ruku bi to trebao biti isti iznos za koliko sufinancirate Vrtić Rijeka. A to je 1447 kuna |
| 20. | Pojedinac | Daju se načelne primjedbe/prijedlozi | Neovisno o novonastaloj situaciji neprihvatljivo je da se smanjuje iznos financiranja rada vrtića drugih osnivača kada je svima u gradu Rijeci poznato da već godinama ne raspolaže dovoljnim kapacitetima, pogotovo u jasličkim grupama.Smatram da je ovo veliki udar na kućni budžet građana koji nisu uspjeli upisati dijete u gradski vrtić, ne zbog vlastitog hira već nedostatka kapaciteta u istim. Uvjeren sam da se uštede mogu ostvariti na drugim proračunskim stavkama Grada Rijeke, bez zadiranja u ovu društveno važnu i osjetljivu skupinu.Sve dok kapaciteti Grada ne budu zadovoljavali trenutnu potrebu upisnih kvota potrebno je zadržati istu cijenu, koju roditelji plaćaju, gradskih vrtića i vrtića drugih osnivača jer se u protivnom djeca upisana u gradske vrtiće stavljaju u povlašteni položaj. Na gradu je da kontrolnim mehanizmima provjerama opravdanost komercijalne cijene vrtića drugih osnivača.Grad treba biti na usluzi svojim građanima te svima omogućiti jednaka prava. |
| 21. | Gordana Galetić | Daju se načelne primjedbe/prijedlozi | Ne slažem sa smanjenjem subvencije roditeljima (odnosno djeci), čija djeca polaze privatne vrtiće tj. ne slažem se sa smanjenjem sufinanciranja privatnih vrtića.Uz naš Grad, svi smo zahvaćeni vrlo neugodnim okolnostima u svezi korone.Ukoliko je naš Grad – Grad prijatelj djece, a naša djeca doista jesu naša budućnost, kako to da se preko djece i roditelja želi prelomiti nedostatak sredstava?Također, ne razumijem tezu koju čujem da bi se ovako doprinijelo smanjenu diskriminacije između djece privatnih i gradskih vrtića te da se gradski vrtići sufinanciranju s manje novca. Da li je točno da gradski vrtići imaju pokrivene plaće, te druge velike osnovne troškove? Dok privatni vrtići i plaće i prostor i režije i stručna usavršavanja i sve drugo, moraju pokriti od sveukupnog iznosa koji je ekonomska cijena vrtića.Ako budemo morali ispisati djecu iz privatnog vrtića, a nismo dobili mjesto u gradskom, znači da netko od dva roditelja više ne može raditi, puniti gradski proračun niti doprinositi obitelji i gradu. Kako to može biti korisno?Ukoliko je potrebno rezati troškove, molimo da potražite na kojim mjestima će to najmanje oštetiti građane i djecu koja su najosjetljivija skupina.Vrtić je neophodan, a poskupljenje vrtića za roditelje je strašan udarac u ovoj ogromnoj krizi koja već snosi i ekonomske i psihološke posljedice i za roditelje i za djecu. Obzirom da se preporuča smanjiti javna okupljanja, može li se primjerice donekle smanjiti božićna rasvjeta na Trsatu (primjerice intenzivno okititi dio, a dio ne – vodeći pri tome računa o zadržavanju lijepog vizualnog dojma)? Ne predlažem maknuti svu rasvjetu jer želimo i dalje da se među ljudima širi radost i nada Božića.Zasigurno ima još područja gdje se mogu napraviti "rezovi" a da to NE udari na džep nas građana.Nadam se Vašoj želji i nastojanju da brinete o djeci i roditeljima – o dobrobiti svojih građana u već teškoj situaciji. |
| 22. | Silvio Bašić | Daju se načelne primjedbe/prijedlozi | Poštovani, ne slažem se sa prijedlogom da se smanji financiranje rada vrtića drugih osnivača. U ovoj teškoj situaciji se još više prenosi teret na roditelje, što se tiče financiranja u nesigurnosti trenutno zbog poslovnog okruženja.Grad Rijeka može smanjiti izdatke za karneval (raditi u manjem obimu) ili za Advent (npr. potrošnja el.energije za lampice). Sigurno se na manje životno važne stvari mogu smanjiti izdaci. Ipak Grad Rijeka se hvali da je prijatelj djece i također svojom socijalnom politikom.Na osnovu prijedloga o smanjenju subvencija za druge vrtiće, vidimo da to nije slučaj. Mislim da su djeca najvažnija i da trebaju svu moguću podršku i pomoć. |
| 23. | PGS-Primorsko goranski savez | Daju se načelne primjedbe/prijedlozi | PGS predlaže sljedeće:1.Predlažemo i smatramo da je izuzetno bitno brzo reagirati kada je povećana potreba za smještajem djece rane i predškolske dobi na području grada Rijeke i to na način da se organizira prenamjena adekvatnog gradskog prostora za potrebne vrtićkih skupina.Primjer dobre prakse i brze reakcije može se uzeti grad Krk koji je to učinio ove godine kada se pokazala potreba za tim. 2. Predlažemo da se sufinancira trošak čuvanja, brige i skrbi o djeci rane i predškolske dobi s područja grada Rijeke kod obrtnika koji obavljaju djelatnost dadilja u iznosu od 400 kuna mjesečno uz određene uvjete.Jedan od uvjeta svakako da su oba roditelja i dijete s prebivalištem na području grada Rijeke i da su predali molbu za gradski vrtić, a nisu upisana.Za primjer dobre prakse mogu se uzeti gradovi koji već imaju u svojoj praksi ovakav oblik sufinanciranja. |

Poradi jednoznačnih navoda velikog broja podnositelja primjedbi/prijedloga i jedinstvenog stava Odjela, na primjedbe/prijedloge navedene pod rednim brojem od 1 do 22 daje se sljedeći odgovor:

*Epidemija virusa COVID-19 donijela je osim zdravstvene, gospodarsku i financijsku krizu koju svi osjećamo, a koja se odražava i na gradski Proračun. Uz sve mjere koje je Grad Rijeka donio i koje još uvijek donosi, kako bi našim sugrađanima, pravnim i fizičkim osobama, olakšao sve izazove, pa i one financijske, koji su posljedica epidemije i proglašenih protuepidemijskih mjera, kontinuirano promišlja kako osigurati sredstva za poslovanje dječjih vrtića, kako gradskih, tako i vrtića drugih osnivača, a sve u cilju omogućavanja kontinuiteta odgojno-obrazovne djelatnosti, značajne za rast i razvoj našega grada.*

*Unatoč svim do danas poduzetim mjerama i smanjenju sredstava za razne aktivnosti s područja odgoja i obrazovanja, pa i njihovom ukidanju, koji su bili prepoznati kao standard našeg svakodnevnog života u Rijeci, nije više bilo moguće zadržati niti planirane iznose sufinanciranja predškolske djelatnosti. Zakon o predškolskom odgoju i obrazovanju temeljni je propis kojim se uređuje predškolski odgoj i obrazovanje te skrb o djeci rane i predškolske dobi te između ostalog, uređuje i problematiku financiranja dječjih vrtića. Zakon propisuje da je osnivač dječjeg vrtića dužan osigurati sredstva za osnivanje i rad dječjeg vrtića, a dječji vrtić osigurava sredstva prodajom usluga na tržištu i iz drugih izvora sukladno zakonu. Slijedom Zakona, Primorsko-goranska županija donijela je Odluku kojom je određen najmanji iznos obveznog sufinanciranja jedinice lokalne samouprave onih vrtića čiji je osnivač kao i mogućnost donošenja posebne odluke od strane svog predstavničkog tijela o sufinanciranju vrtića drugih osnivača na svom području. Unatoč činjenici nepostojanja zakonske obveze, Grad Rijeka već dugi niz godina sklapa ugovore o sufinanciranju s vrtićima drugih osnivača i na taj način podržava predškolsku djelatnost. Nadalje, Dječjim vrtićima Grada Rijeke cijenu programa za roditelje određuje Gradsko vijeće, a privatni vrtići cijenu određuju samostalno. Dakle, osnivači vrtića imaju pravo na formiranje cijene programa te samostalno utvrđuju sudjelovanje roditelja u toj cijeni. Svaki osnivač donosi odluke o načinu svog rada i naplati usluge roditeljima potpuno samostalno. Ovdje se ne radi o diskriminaciji dijela djece našega Grada već isključivo o činjenici različito reguliranih financijskih obaveza jedinica lokalne samouprave te odluci samog vrtića o načinu pronalaska drugog izvora sufinanciranja djelatnosti u uvjetima smanjenja iznosa sufinanciranja iz gradskog proračuna.*

*Uslijed vrlo velikog broja zaprimljenih pritužbi građana razvidno je kako su vrtići drugih osnivača odlučili teret smanjenja prihoda u potpunosti prebaciti na roditelje upisane djece što je daleko od prvobitne namjere Grada te je stoga odlučeno iznaći druge načine zatvaranja financijske konstrukcije i povući Prijedlog izmjene Programa javnih potreba iz daljnje procedure, što znači da se iznosi sufinanciranja djelatnosti vrtića drugih osnivača do daljnjega neće mijenjati.*

Na prijedlog naveden pod rednim brojem 23. daje se sljedeći odgovor:

*Prijedlog je razmotren ali on, premda se radi o kvalitetnoj inicijativi i konstruktivnom promišljanju, nije mogao biti prihvaćen budući da iznalaženje alternativnih načina smještaja djece predškolske dobi nije predmet ovog javnog savjetovanja. Prijedlog će biti uzet u obzir prilikom izrade novog Programa javnih potreba za pedagošku 2021./2022. godinu.*

Uz gore navedene primjedbe/prijedloge zaprimljena su tri obrasca (podnositelj: pojedinac, Protiv, Žana Jobst) bez ikakvog sadržaja te se na njih nije moguće očitovati.